"ทาทา"ขาดทุน54ล.ต้นทุนพุ่ง-มาร์จินหด
ทาทา ขาดทุน 54 ล้านบาท ไตรมาสแรกปีนี้ เหตุต้นทุนพุ่ง กดมาร์จินหด
5 พ.ค. 2553

ทาทา ขาดทุน 54 ล้านบาท ไตรมาสแรกปีนี้ เหตุต้นทุนพุ่ง กดมาร์จินหด
นายลาภทวี เสนะวงษ์ กรรมการผู้จัดการใหญ่ บริษัท ทาทา สตีล (ประเทศไทย ) หรือ TSTH เปิดเผยว่า ผลงานงวด 1 ปี สิ้นสุดวันที่ 31 มี.ค. 2553 ขาดทุนสุทธิ 54.4 ล้านบาท แย่ลง 135 ล้านบาท หรือ 167% เทียบช่วงเดียวกันปีก่อน มีกำไรสุทธิ 80.93 ล้านบาท
สาเหตุหลักจากต้นทุนขายลดลงตันละ 5,100 บาท หรือ 22% แต่ราคาขายลดลงตันละ 7,700 บาท หรือ 29% ส่งผลให้กำไรขั้นต้น|(มาร์จิน) ลดลง 9% สำหรับยอดขายสุทธิไตรมาส 4 (ม.ค.-มี.ค. 2553) เป็นเงิน 6,509 ล้านบาท เพิ่มขึ้น 848 ล้านบาท หรือ 15% เทียบกับไตรมาส 3/2552-2553 เนื่องจากการเพิ่มขึ้นของงานก่อสร้างภาคเอกชนและราชการ
สำหรับราคาขายเฉลี่ยไตรมาส 4 ตันละ 19,100 บาท ลดลงจากไตรมาส 3 ตันละ 200 บาท เนื่องจากการแข่งขันด้านราคา เทียบไตรมาส 4 ปี 2552 ยอดขาย 4,084 ล้านบาท เพิ่มขึ้น 59% จากปริมาณขาย 2.3 แสนตัน เพิ่มขึ้น 48% จากความต้องการของลูกค้าที่เพิ่มขึ้น
ทั้งนี้ ไตรมาส 4 ขาดทุนสุทธิ 122 ล้านบาท จากต้นทุนขายเพิ่มขึ้นตันละ 500 บาท แต่ถ้าเทียบงวดเดียวกันปี 2552 มีกำไรสุทธิ 18 ล้านบาท สาเหตุหลักจากต้นทุนขายเพิ่มขึ้นตันละ 2,400 บาท ขณะที่ราคาขายเพิ่มขึ้นตันละ 1,400 บาท หรือ 7% เป็นผลให้กำไรขั้นต้นลด 6%
สำหรับยอดขายสุทธิสะสมทั้งปี (เม.ย. 2552- มี.ค. 2553) เป็นเงิน 22,422 ล้านบาท ลดลง 24% แต่ปริมาณขายเพิ่มขึ้น 8% ราคาขายเฉลี่ยปีนี้ลดลงจากปีก่อน ตันละ 7,700 บาท หรือ 29%